Mart Võrklaev

Rahandusministeerium Teie 06.04.2023 nr 1.1-10.1/2550-1

Suur-Ameerika 1

10122 Tallinn Meie 02.05.2023 nr 1-14/15

Raamatupidamise seaduse muutmise seaduseelnõu väljatöötamise kavatsuse saatmine arvamuse avaldamiseks

Lugupeetud rahandusminister Mart Võrklaev

Eesti Raamatupidajate Kogu (edaspidi ERK) metoodikatoimkond on tutvunud raamatupidamise seaduse muutmise seaduseelnõu väljatöötamise kavatsusega, mille plaanitavaks eesmärgiks on e-arvete vabatahtliku kasutuselevõtu soodustamine Eestis ja üleminek ühtsele Euroopa e-arvete standardile. ERK hinnangul on 21.02.2023 väljatöötamise kavatsuses püstitatud probleem ja planeeritavad tegevused eesmärgi saavutamiseks asjakohased.

Tulenevalt välja töötatud kavatsusele on planeeritud teha Raamatupidamise seaduses järgmised muudatused:

1) muuta § 7 1 lõiget 7 ja sõnastada see järgmiselt: „(7) Käesoleva paragrahvi lõike 3 kohaselt end äriregistris e-arve vastuvõtjana registreerinud raamatupidamiskohustuslane võib soetatud kauba või teenuse eest tasumiseks nõuda müüjalt e-arve esitamist. E-arve peab vastama e-arveldamise Euroopa standardile, mille kohta on avaldatud viide Euroopa Liidu Teatajas.“;

2) tunnistada kehtetuks § 7 1 lõige 10.

Lisaks tuleb tunnistada kehtetuks rahandusministri 11. aprilli 2017. a määrus nr 24 „Masintöödeldava algdokumendi juhendi kehtestamine“.

Eesti Raamatupidajate Kogu hinnangul ei ole mõistlik muuta RPS § 71 lg(7) täies ulatuses, st pehmendada juba olemasolevat kohustuslikku nõuet riigiraamatupidamiskohustuslasele, kohaliku omavalitsuse üksusele, avalik-õiguslikule juriidilisele isikule või raamatupidamiskohustuslasele, kelle üle eelnimetatutel on otseselt või kaudselt valitsev mõju või kes on hankija riigihangete seaduse § 5 tähenduses. Ettevõtjad on hakanud antud kohustusega juba harjuma ning uus muudatus ja antud vabatahtlikus võib tekitada uue segaduse. Antud muudatus võib tuua kaasa ka näiteks olukorra, kus mõni kohalik omavalituse üksus loobub e-arvete vastuvõtmisest, sest seadus seda enam otseselt ei nõua. Selle vältimiseks oleks mõistlik antud kohustuslik e-arvete edastamine säilitada, kuid täiendavalt anda juurde õigus ka äriühingutel e-arvet nõuda.

Samuti seame kahtluse alla kas juriidiliselt on õigus jätta arve tasumata, kui seda ei ole väljastatud ostja poolt nõutavas vormis. Seetõttu oleks ERK ettepanek mitte siduda e-arve nõuet arve tasumisega ning sõnastada RPS § 7 1 lõige 7 järgmiselt:

„§ 71 lg(7) Kauba võõrandamisel või teenuse osutamisel riigiraamatupidamiskohustuslasele, kohaliku omavalitsuse üksusele, avalik-õiguslikule juriidilisele isikule või raamatupidamis-kohustuslasele, kelle üle eelnimetatutel on otseselt või kaudselt valitsev mõju või kes on hankija riigihangete seaduse § 5 tähenduses, esitab raamatupidamiskohustuslane masintöödeldava arve (edaspidi *e-arve*). Käesoleva paragrahvi lõike 3 kohaselt end äriregistris e-arve vastuvõtjana registreerinud raamatupidamiskohustuslane võib soetatud kauba või teenuse eest nõuda müüjalt e-arve esitamist ja keelduda muudes formaatides arvetest. E-arve peab vastama e-arveldamise Euroopa standardile, mille kohta on avaldatud viide Euroopa Liidu Teatajas.“

Juhime tähelepanu, et e-arve Euroopa standardile ülemineku tingimuseks on, et kõik Eesti e-arve operaatorid võimaldavad e-arvete vahetamist vastavalt Euroopa standardile. Tänasel päeval kõik e-arve operaatorid seda ei võimalda. Uuele standardile üleminek on ajamahukas töö, mistõttu soovitame kaaluda Euroopa standardi kasutuselevõttu puudutav punkt jõustada seadusega 1,5 aastat pärast RPS muutmise seaduse kehtima hakkamist. Muudatus, mis puudutab e-arvete väljastamist kliendi nõudmisel, nii pikka ettevalmistusaega ei vaja ning antud muudatuse võib sisse viia koheselt seaduse jõustamisel.

Kuna tänasel päeval esineb mitmeid probleeme e-arve operaatorite andmevahetuses, siis teeme ettepaneku Euroopa standardi kasutuselevõtuga kehtestada täiendavalt Rahandusministri määrusega Eestis kasutatava e-arve andmekoosseisu kirjeldus. Määrusena on see vajalik kehtestada põhjusel, et kõik e-arve operaatorid võtaksid selle igal juhul üheselt kasutusele, sest vastasel juhul võivad säilida lahknevused andmeedastusel. Antud kirjeldus aitab tagada, et:

1. ühelt e-arve operaatorilt väljaminevad andmed jõuavad täpselt samas koosseisus teise e-arve operaatorini
2. e-arve operaatorid ümardavad summasid ühesuguselt
3. e-arve operaatorid kasutavad ühesuguseid andmevälju samasisuliste andmete edastamiseks
4. taasesitatav visuaalne dokument ühtib täielikult masinloetava XML failiga
5. Eesti käibemaksu deklaratsiooni täitmiseks vajalikud tunnused on lisatud XML faili.

Andmekooseisu kirjelduses on vaja kokku leppida millistel andmeväljadel kajastatakse erinevate majandustehingute spetsiifikast tulenevad andmed. See puudutab näiteks ravimeid, riideid ja toiduaineid. Samuti on vajalik kirjeldada ettemaksuarvetega seonduvad nüansid, mis Euroopa standardis on reguleerimata.

RPS muutmisel palume üle vaadata § 7 1 lõige 1, mis ülaltoodud muudatuse valguses ei ole meie hinnangul enam asjakohane. Samuti palume täiendada RPS selliselt, et oleks üheselt mõistetav, mis on algdokument - kas masinloetav XML fail või taasesitatav visuaalne dokument. ERK hinnangul on selleks taasesitatav visuaalne dokument. Kes vastutab erinevuse eest, kui masin-loetavas failis olevad andmed erinevad failiga kaasas olevas visuaalses dokumendis nähtavast (nt maksetähtaeg, arve kogusumma jne).

RPS § 12 lõike 1 kohaselt peab raamatupidamiskohustuslane raamatupidamise algdokumente säilitama seitse aastat alates selle majandusaasta lõpust, kui majandustehing algdokumendi alusel raamatupidamisregistris kirjendati. ERK hinnangul on antud 7 aastat liiga pikk aeg. Raamatupidajate praktikast tuleneb, et 6 ja 7 aasta vanuseid andmeid läheb vaja väga üksikutel juhtudel, mistõttu ei kaalu see üles kõigi raamatupidamiskohustuslaste dokumentide säilitamise kohustusest tulenevat kulu. Kuna enamus dokumente säilitatakse elektroonselt, siis kestlikuse seisukohalt on oluline, et mittevajalikke andmeid ei säilitataks andmeserverites liiga kaua. Seetõttu teeme ERK poolt ettepaneku dokumentide säilitamise aeg vähendada 5 aastani.

Tunnistades kehtetuks RPS § 7 1 lõike 10, siis ei ole ka lõige 11 asjakohane.

Lugupidamisega

(allkirjastatud digitaalselt)

Margus Tammeraja

juhatuse esimees

Egle Vainula 518 5812

egle.vainula@elmek.ee